[Video] Chaos tydens Puk-protesSkermskoot uit die video ŉ Groep oproerige studente van die Noordwes-Universiteit (NWU) is vanmiddag met skokgranate uiteen gejaag nadat hul versoek vir ’n vreedsame optog by die Institusionele Kantoor van die NWU in chaos ontaard het. “AfriForum Jeug het met skok kennis geneem van vanmiddag se gewelddadige protesoptog op die Potchefstroom-kampus van die Noordwes-Universiteit,” het Eduan Dupper, woordvoerder van die organisasie, in ŉ verklaring gesê. Sowat 180 studente van al drie NWU-kampusse het aan ’n optog voor die Institusionele Kantoor deelgeneem, maar die polisie moes rubberkoeëls en skokgranate gebruik om die skare onder bedwang te bring. Dít, nadat die optoggangers glo nie deur die staalhekke op die kampus toegelaat is nie. “AfriForum Jeug het verneem dat prof. Dan Kgwadi, die visekanselier, toestemming gegee het vir die protesoptrede en dat hy die studente se beswaarskrif in ontvangs moes neem,” het Dupper bygevoeg. Dit is die eerste gewelddadige optog in die geskiedenis van die Puk. “Hierdie is tekens van ŉ leierlose universiteit waar die visekanselier gereeld polariserende uitsprake maak en Afrikaans die sondebok van alle probleme maak. Vandag se gebeure kan rassespanning op die kampus verhoog, en dit is die laaste ding wat ons nodig het,” het Dupper gesê. “Prof. Kgwadi moet volle verantwoordelikheid aanvaar vir die wanorde wat vandag uitgebreek het. Dit is onaanvaarbaar dat studente van ander kampusse aangery word om wanorde te saai op ŉ normaalweg stil kampus. Ons wil weet wat prof. Kgwadi gaan doen rakende vandag se gebeure.” Die studente pluk aan die staalhek in die video wat deur AfriForum Jeug op YouTube gelaai is. Die skokgranate word om 02:30 afgevuur. Lees alle vorige berigte oor die Pukke op Maroela Media.